Peter Skaarup (DF), 2001-04-06:
Det er jo rigtigt, som fru Birthe Rønn Hornbech siger, at vi skal have en saglig og kvalificeret debat, og det er sådan set det, Dansk Folkeparti forsøger med dette forslag.
Vi forsøger at udstyre myndighederne med et instrument, som vil gøre det nemmere at bekæmpe omsiggribende, organiseret kriminalitet, end det var tidligere.
Det er et ønske, der i øvrigt også deles, som jeg har forstået det, af den konservative partileder, som vel nok skal indgå i en kommende borgerlig regering.
Det siges i hvert fald, at den pågældende skal det, og derfor er det jo set med vores øjne positivt, hvis der blev rejst en diskussion om, hvorvidt man skulle indføre visumtvang over for et land som Litauen og også gerne andre øst- og centraleuropæiske lande.
Derfor kan jeg heller ikke forstå, at vi skal klandres for, at vi fremsætter et forslag i Folketinget, der siger nøjagtig det samme som det, en kommende regeringspartner til Venstre gerne vil fremkomme med, men det er åbenbart situationen, at vi skal klandres. Så vil jeg godt sige til fru Birthe Rønn Hornbech, at forslaget fremsættes her i Folketinget, fordi regeringen ikke er i stand til at håndtere situationen.
Vi ser jo gang på gang, at det er noget, som Venstre og også De Konservative river regeringen i næsen, at den ikke er i stand til.
Derfor er det, vi siger med dette forslag: Lad os da lade være med at lægge os på maven over for EU og sige, at jamen bare EU har sagt det, så er alt rigtigt.
Hvad Fatter gør, er altid det rigtige.
Det er der ingen grund til at vi gør, hvis vi kan se, at virkningerne er negative.
Fru Birthe Rønn Hornbech må da erkende, at en række af de meget grove overfald, indbrud og røverier, vi har set, lige præcis bliver begået af personer fra nogle af de lande, vi snakker om her.
Det kunne da være et instrument, som kunne anvendes, at man på forhånd krævede visumpligt og i hvert fald kunne se folk lidt i kortene, inden de kommer hertil.
Jeg kan forstå, at regeringen ikke vil være med til det, fordi regeringen tager meget lempeligt på den kriminalitet, vi ser, men jeg kan ikke forstå, at Venstre og De Konservative ikke vil være med til det.
Om ikke andet mener jeg, at Venstre og De Konservative må udtale her i Folketinget, at det er et instrument, som er meget vigtigt at tage i anvendelse, hvis det er sådan, at vi skal komme omkring ved grov kriminalitet.
Det mener jeg, og det vil jeg håbe at Venstre også vil udtale, for sådan er det.
Der var jo lige præcis en grund til, at den tidligere indenrigsminister, som fru Birthe Rønn Hornbech også nævnte, indførte visumtvang over for Slovakiet over natten.
Vi havde krævet det i månedsvis - jeg kan ikke huske, om Venstre også gjorde det, men Dansk Folkeparti krævede i månedsvis, at der blev indført visumtvang over for Slovakiet.
Den blev så indført, og det hjalp over en nat, både på asyltilstrømningen og på kriminaliteten, og derfor kan jeg ikke se, hvorfor Folketinget, når regeringen ikke er i stand til det, ikke skal kunne pålægge regeringen noget på området.
Det er helt klart, at Venstre og De Konservative gang på gang fremsætter forslag her i Folketinget, som de godt ved, der ikke er en kinamands chance for at få vedtaget.
Regeringen er enormt sur over det, men V og K gør det for at fortælle, at det er altså det, som er De Konservatives eller Venstres politik, som man gerne vil have indført.
På samme måde er det da meget rimeligt, at Dansk Folkeparti som en del
af oppositionen også fremkommer med forslag, hvor vi siger: Det her ønsker vi, det vil vi gerne have gennemført. Så kan man jo take it or leave it, og det blev altså leave it i dag.
Grundlæggende tror jeg ikke, at vi er så langt fra hinanden.
Jeg kunne bare godt have ønsket mig, at specielt De Konservative støttede deres egen politik, og at Venstre også bakkede op om en effektiv retspolitik, som dette forslag er udtryk for.